Tove Fergo (V), 2001-05-23:
Derfor bør behandling, rådgivning og støtte altid være tilrettelagt på en sådan måde, at der tages udgangspunkt i det enkelte menneskes egne ønsker og behov.
For Venstre er det derfor vigtigt, at enhver behandling tager udgangspunkt i det enkelte menneskes behov og ikke i systemernes.
Et menneske, der lider af en psykisk sygdom, har som ethvert andet menneske krav på en værdig behandling, respekt for sin integritet og endvidere krav på optimal retssikkerhed.
I perioden fra 1993 til 2001 har Venstre været medforslagsstiller til bevillinger til sindslidende til et samlet beløb af ca. 2.650.000.000 kr. I erkendelse af de store mangler, omstillingen fra den gamle institutionspsykiatri til den moderne distriktspsykiatri viste, har Venstre været medforslagsstiller og støttet bevillinger til behandlingsboliger, støtte-/kontaktpersoner, væresteder, bedre fysiske rammer på hospitalerne, udbygningen af enestuer, hjemmevejledere, forslag om udarbejdelse af handlingsplaner m.v.
Vi har så i dag bedt regeringen oplyse, hvordan status er vedrørende behandlingen af de sindslidende i Danmark, og det er jo i virkeligheden ikke så godt.
Jeg refererer til mine korte bemærkninger før og endvidere til de 34 forslag, som regeringens udvalg har fremsat.
Vi er nået et skridt videre, men der er stadig væk et stykke vej at gå, før vi når målet.
Og hvad er målet?
Ja, målet for Venstre er, at medborgere med sindslidelser kan leve så almindeligt et liv som muligt, helst i egen bolig, eventuelt med familie og med uddannelse og med arbejde; hvis de er meget dårlige i bofællesskab eller i en behandlingsbolig efter eget valg. Men først og fremmest skal en hurtig og effektiv behandling sikre, at den sindslidende ikke mister forbindelsen med familie, arbejdsplads og omgangskreds, at behandlingen kan opnås så tæt på hjemmet som muligt, at der lokalt er akutte behandlingsmuligheder, der er tilgængelige også uden for almindelig åbningstid, at der er kontinuitet i behandlingen, og det vil sige, at der er en snæver kreds af medarbejdere, som er involveret i indsatsen for den sindslidende, at eventuelle pårørende inddrages aktivt i tilrettelæggelsen af behandlingen, at de mere specialiserede behandlingsformer såsom psykiatriske hospitaler er indrettet på en måde, der sikrer den enkelte patients værdighed, dvs. med enestuer, mulighed for ture i frisk luft, beskæftigelse m.v.
Da det er af overordentlig stor betydning for Venstre, at en sindslidende som enhver anden borger har maksimal indflydelse på egen behandling, lægger vi stor vægt på, at det bliver muligt at få indført forsøg med frivillige behandlingskontrakter.
Det må være enhver psykiatrisk patients ret at indgå en behandlingskontrakt, en slags psykiatrisk testamente, hvori patienten kan give udtryk for, hvilken behandling vedkommende vil underkastes ved et psykotisk udbrud, sådan at den sindslidende også får mulighed for at bestemme behandlingsformen, når psykosen raser.
Da mellem 30 og 50 pct. af de sindslidende har en dobbeltdiagnose, dvs. også et misbrug, er der stort behov for, at der udvikles behandlingstyper, der specifikt retter sig mod misbruget og ikke kun mod sindslidelsen. Det skal derfor ikke være nogen hemmelighed, at vi fra Venstres side er skuffede over regeringens indsats.
Vi synes ikke, at de sindslidende og deres familier har fået nok ud af de 2.650.000.000 kr., som staten yderligere har bevilget til dette område.
Der er stadig alt for mange udskrivningsklare patienter på de psykiatriske hospitaler.
Der er stadig for mange afdelinger, der har overbelægning.
Tænk på den patient, der er bæltefikseret på gangen på Bispebjerg Hospital.
Der er for lang ventetid og for overfladiske tilbud i distriktspsykiatrien.
Der er desværre sket en yderligere udstødning af de hjemløse på grund af omlægningen inden for herbergsområdet, så flere lever på gaden.
Vi kan se, at der er stillet 34 forslag i regeringens egne udvalg til forbedringer.
Det tyder på, at der stadig væk er lang vej at gå.
Der er stadig alt for mange stoffer på de psykiatriske hospitaler, der er stadig problemer med at få udmøntet botilbudspuljen, og der mangler stadig akut tilgængelighed uden for almindelig arbejdstid.